《长歌行》
明代·郑善夫

南湖谷老谁识尔，被褐裹头卧桑梓。早时读易编屡绝，直道如弦仕三已。

郎官十年穷不休，八口羞称折腰米。虞廷咎夔苦梦寐，前代君臣若鱼水。

老骥伏枥志千里，绨袍百结吾不耻。鲁生甘守白茅屋，张良还从赤松子。

洛阳少年抱区区，汉室规模叔孙礼。嗟哉往事谁向语，惠施无人予期死。

凤凰楼下党锢成，浊流岂但十一士。君不见申屠蟠，灭迹烟霞里。

又不见郭林宗，涉世终泥滓。沧江日落归去来，东山草堂安在哉。

迟清亭子风拔颓，贫贱如此令心哀。殷王中兴图逸才，孰为霖雨为盐梅。

终日畚锸歌徘徊，于乎终日畚锸歌徘徊。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。